Mange funksjonshemmede opplever utfordringer ved overganger i utdanningen og ved oppstart på nye studiesteder. Under vil vi sette opp noen situasjoner som illustrerer dette og bruke synshemmede studenter som eksempel.

Det som er skrevet under er for å vise at det er en rekke forhold som må på plass for å få en vellykket start på studiene og en vellykket gjennomføring av studier. Mange melder tilbake at de bruker så mye tid og krefter på å ordne de praktiske tingene at de blir hengende kraftig etter i studiene. Det kan også gå sterkt ut over kontakten med andre studenter og det sosiale.

* Det er viktig å finne et bosted som ligger greit til i forhold til hverdagen og veien til studiestedet. Her vil det for mange være til svært god hjelp med bistand til å finne et slikt sted. Dette kan være for å få kort vei til butikken og enkel vei til buss og andre kommunikasjonsmidler.
* Det trengs opplæring i å orientere seg i områder der man bor og studerer. Dette bør gis av en mobility-instruktør og her har kommunen ansvaret, men det er ikke selvsagt at dette gis.
* Det kan være behov for å søke om støtteordninger som transporttjeneste, arbeidsreiser og BPA, og mange vil ha behov for bistand til å søke.
* I hjemmet trengs det bistand til å finne gode hjelpemidler for en synshemmet, og denne kompetansen må man ordne selv.
* På studiestedet er det viktig å finne egnet sted for en studieplass. Som synshemmet er det mange som har ulikt utstyr som både kan ta noe plass og kan lage støy, som en blindeskriftprinter. Det er også viktig at stedet man sitter er i nærheten av der det er forelesninger og der medstudentene holder til.
* Spørsmål relatert til det å være synshemmet student, er det viktig å få svar på fra noen som har kompetanse og kan bistå.
* Tilgang på studielitteratur i tilgjengelig format er det viktig at er på plass til studiestart. Her trenger studentene informasjon og bistand for å sikre at dette skjer. Det er da også viktig at det er avklart tilstrekkelig tidlig hvilken studielitteratur som skal brukes.
* Det må gis opplæring i bruk av IKT-systemet på studiestedet og det må i noen tilfeller gjøres noe programmering og annen tilrettelegging for at den synshemmede studenten skal kunne fungere på plattformen. Synshemmede bruker programvare som skal tolke skjermbildet og dette er ikke alltid noe som går smertefritt.
* Det vil i en del tilfeller også være behov for fysiske tilrettelegginger på studiestedet som legging av ledelinjer.
* Det er viktig at lærerne tar hensyn til den synshemmede studenten. Det er ingen selvfølge. Det skjer ved at underviseren sier det som står og forklarer illustrasjoner og grafer og at studenten får anledning til å bruke nødvendige hjelpemidler. Her har vi hatt eksempel på foreleser som ikke har ønsket at svaksynt student skulle få montere kamera for å kunne se tavla siden foreleser da følte seg overvåket.
* Ved fjernundervisning kan det også være utfordringer som må løses. F.eks. at forelesningen synstolkes.